MT Il-Ġurnal Uffiċjali tal-Unjoni Ewropea L 131/7

DEĊIŻJONI TAL-KUMMISSJONI

tal-21 ta’ Mejju 2012

li ttemm il-proċedura anti-dumping fir-rigward tal-importazzjoni ta’ ċerti materjali tal-fibra tal-ħġieġ minsuġa u/jew meħjuta li joriġinaw mir-Repubblika Popolari taċ-Ċina

(2012/265/UE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (‘ir-Regolament bażiku’), u b’mod partikolari l-Artikolu 9 tiegħu,

Wara li kkonsultat il-Kumitat Konsultattiv,

Billi:

A. PROĊEDURA

(1) Fis-16 ta’ Ġunju 2011, il-Kummissjoni Ewropea (il-Kummissjoni) irċeviet ilment dwar l-allegat dumping ta’ ħsara ta’ ċerti materjali tal-fibra tal-ħġieġ minsuġa u/jew meħjuta li joriġinaw fir-Repubblika Popolari taċ-Ċina (RPĊ), imressaq skont l-Artikolu 5 tar-Regolament bażiku mill-Koalizzjoni ta’ Difiża tal-Materjali tal-Fibra tal-Ħġieġ (GFFDC jew ‘l-ilmentatur’) f’isem il-produtturi li jirrappreżentaw proporzjoni ewlenija, f’dan il-każ aktar minn 25 % tal-produzzjoni totali tal-Unjoni ta’ ċerti materjali tal-fibra tal-ħġieġ minsuġa u/jew meħjuta.

(2) L-ilment prima facie kien fih evidenza tal-eżistenza ta’ dumping u ta’ ħsara materjali li rriżultat minnu, li tqieset biżżejjed biex ikun iġġustifikat il-bidu ta’ proċedura ta’ anti-dumping.

(3) Fit-28 ta’ Lulju 2011, il-Kummissjoni, wara konsultazzjoni mal-Kumitat Konsultattiv, ħabbret, permezz ta’ avviż maħruġ f’Il-Ġurnal Uffiċjali tal-Unjoni Ewropea (2), it-tnedija ta’ proċedura ta’ anti-dumping fir-rigward tal-importazzjonijiet fl-Unjoni ta’ ċerti materjali tal-fibra tal-ħġieġ minsuġa u/jew meħjuta li joriġinaw mir-RPĊ.

(4) Il-Kummissjoni avżat uffiċjalment bl-inizjazzjoni tal-proċedura lill-esportaturi/produtturi fiċ-Ċina, l-importaturi, l-utenti u xi assoċjazzjonijiet magħrufa li għandhom x’jaqsmu, l-awtoritajiet tar-RPĊ u l-produtturi kollha magħrufa tal-Unjoni. Il-partijiet interessati ngħataw l-opportunità li jistqarru fehmiethom bil-miktub u li jitolbu seduta ta’ smigħ fil-limitu taż-żmien stabbilit fin-notifika ta’ bidu.

(5) Il-partijiet interessati kollha li talbu dan u li wrew li kien hemm raġunijiet partikolari għalfejn għandhom jinstemgħu, ingħataw seduta ta’ smigħ.

B. L-IRTIRAR TAL-ILMENT U T-TMIEM TAL-PROĊEDURA

(6) Permezz tal-ittra tat-12 ta’ Marzu 2012 indirizzata lill-Kummissjoni, l-ilmentatur irtira formalment l-ilment tiegħu.

(7) Skont l-Artikolu 9(1) tar-Regolament bażiku, il-proċedura tista’ tintemm meta jiġi irtirat l-ilment, sakemm tali tmiem ma jkunx kontra l-interess tal-Unjoni.

(8) L-investigazzjoni ma żvelat ebda konsiderazzjoni li turi li dan it-tmiem imur kontra l-interess tal-Unjoni. Għaldaqstant, il-Kummissjoni kkunsidrat li l-proċedura preżenti għandha tintemm. Il-partijiet interessati ġew infurmati b’dan u ngħataw l-opportunità li jikkummentaw. Waslu kummenti minn parti interessata waħda. Iżda dawn il-kummenti ma jbiddlux dak li nstab li t-tmiem tal-proċedura ma jkunx kontra l-interess tal-Unjoni.

(9) Għaldaqstant, il-Kummissjoni tikkonkludi li l-proċedura anti-dumping li tikkonċerna l-importazzjonijiet fl-Unjoni ta’ ċerti materjali tal-fibra tal-ħġieġ minsuġa u/jew meħjuta li joriġinaw mir-RPĊ għandha tintemm,

ADOTTAT DIN ID-DEĊIŻJONI:

Artikolu 1

Il-proċedura anti-dumping li tikkonċerna l-importazzjonijiet ta’ materjali tal-fibra tal-ħġieġ minsuġa jew meħjuta jew ftietel tal-fibra tal-ħġieġ minsuġa jew meħjuta f’għamla ta’ filamenti ma jaqtgħux, esklużi prodotti imprenjati jew preimprenjati (pre-preg), u mhux inklużi materjali bin-nisġa miftuħa li għandhom ċelluli ta’ daqs li huwa aktar minn 1,8 mm kemm bħala tul kif ukoll bħala wisa’ u li ma jiżnux aktar minn 35 g/m2 li joriġinaw fir-Repubblika tal-Poplu taċ-Ċina, li bħalissa huma kklassifikati fi ħdan il-kodiċijiet NM ex 7019 39 00, ex 7019 40 00 u ex 7019 90 00, hija b’dan itterminata.

Artikolu 2

Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

Magħmul fi Brussell, il-21 ta’ Mejju 2012. Għall-Kummissjoni Il-President José Manuel BARROSO

(1) ĠU L 343, 22.12.2009, p. 51.

(2) ĠU C 222, 28.7.2011, p. 12.